text: [{"text_idx": "#000000", "text": "Brellbiti fra\u0301 ny\u0301ggjari bo\u0301k (2)"}, {"text_idx": "#000003", "text": "Her er ein brellbiti fra\u0301 einum kapittli u\u0301r bo\u0301kini - bi\u0301bliuteksturin og huglei\u00f0ingin + nakrir sannleikar, sum eru verdir at vita um bakgrundina til li\u0301knilsi."}, {"text_idx": "#000004", "text": "Eingin skr\u00e6\u00f0ir bo\u0301t av ny\u0301ggjum plaggi og setur hana a\u0301 gamalt; ti\u0301 so b\u00e6\u00f0i skr\u00e6\u00f0ir hann sundur hitt ny\u0301ggja plaggi\u00f0, og heldur ikki ho\u0301skar bo\u0301tin av hinum ny\u0301ggja til hitt gamla (Lukas 5:36)"}, {"text_idx": "#000006", "text": "At seta bo\u0301t a\u0301 kl\u00e6\u00f0ir er ikki gerandiskostur longur. Men a\u0301 Jesusar d\u00f8gum vistu \u00f8ll, hvussu ty\u0301dningarmiki\u00f0 ta\u00f0 var at b\u00f8ta slitin kl\u00e6\u00f0ir. Ta\u0301 Jesus seg\u00f0i li\u0301knilsi\u00f0 um at seta bo\u0301t a\u0301 gamalt plagg (Lukas 5:36) vistu \u00f8ll ti\u0301, hvat hann sipa\u00f0i til."}, {"text_idx": "#000010", "text": "Les fra\u0301 33. versi fyri at kenna samanhangin. Heilt fra\u0301 5:33 til 6:11 si\u0301ggja vit, hvussu mo\u0301tst\u00f8\u00f0an mo\u0301ti Jesusi og bo\u00f0skapi hansara \u00f8kist. I\u0301 hesum li\u0301knilsinum eins og ti\u0301 n\u00e6sta er spurningurin, hvi\u0301 l\u00e6risveinar Jesusar ikki fasta. Svari\u00f0, sum Jesus gav teimum, var, at ein ny\u0301ggjur vegur var komin, og at ta\u00f0 ikki ber til at blanda gamla j\u00f8dado\u0301min vi\u00f0 ny\u0301ggja veg Kristusar. Fyri at skilja ty\u0301dningin av f\u00f8stu mugu vit hyggja at s\u00f8guligu bakgrundini. F\u00f8sta hev\u00f0i si\u0301nar dju\u0301pu r\u00f8tur i\u0301 j\u00f8dado\u0301minum og var ein av dju\u0301pastu ma\u0301tunum at tilbi\u00f0ja. F\u00f8sta var tengd at sto\u0301ra bo\u0301tardegnum i\u0301 Gamla Testamenti (3. Mo\u0301s. 16:29). Haraftrat fasta\u00f0u j\u00f8dar fy\u0301ra dagar fyri at minnast, at templi\u00f0 var\u00f0 lagt i\u0301 oy\u00f0i a\u0301r 586 f.Kr (Zek. 7:3, 5; 8:19). F\u00f8sta var\u00f0 eisini ny\u0301tt i\u0301 i\u00f0ran (1. Kong. 21:27; Jo\u0301el 1:14; 2:15-27; Es. 58:1-9) og sorg (Ester 4:3). Fariseararnir h\u00f8vdu gj\u00f8rt eina skipan, har allir j\u00f8dar skuldu fasta tv\u00e6r fer\u00f0ir um vikuna - ma\u0301nadag og ho\u0301sdag \u2013 ta\u0301 i\u00f0 \u00f8ll skuldu bi\u00f0ja fyri landinum (Lukas 18:12; Didache 8:1; SB 4:77-114). L\u00e6risveinar Jo\u0301hannesar doypara fasta\u00f0u (Lukas 7:33), og ta\u00f0 gj\u00f8rdi Jesus eisini (Lukas 4:2; 22:16, 18; Matt. 6:16-18) eins og fyrsta samkoman (A\u0301p. 13:2-3; 9:9; 14:23). Men sja\u0301lvt um f\u00f8sta i\u0301 s\u00e6r sja\u0301lvum er go\u0301\u00f0 og ney\u00f0ug, fer Jesus longri ni\u00f0ur i\u0301 hjarta\u00f0. Hann sigur ikki, at vit ikki skulu fasta ella bi\u00f0ja. Men spurningurin um ra\u00f0festing er ty\u0301dningarmikil. J\u00f8darnir s\u00f8gdu, at ly\u0301dni mo\u0301ti lo\u0301gunum um f\u00f8stu og anna\u00f0 var ty\u0301dningarmiklari enn at eta og drekka saman vi\u00f0 syndarum. Men Jesus seg\u00f0i, at um religi\u00f8sar si\u00f0venjur for\u00f0a okkum at elska \u00f8ll menniskju, so er ra\u00f0festingin skeiv. Og hann sigur, at ny\u0301ggi vegur Kristusar kann ikki blandast vi\u00f0 gamla j\u00f8dado\u0301min og si\u00f0venjur teirra. Les eisini Matteus 9:16 og Markus 2:21."}]